באופן רשמי יו"ר ש"ס התפטר מהכנסת, אך בניגוד לתמונה שהצטיירה בפני בית המשפט - אין לו כל כוונה לזוז הצידה מהחיים הציבוריים • למעשה יו"ר ש"ס ה"פורש" זכה בפרס: הוא ממשיך בענייניו כרגיל - ונפטר מהמחויבויות הרשמיות של הכנסת
במסגרת הסדר הטיעון עם אריה דרעי, שבו הורשע בהפרת אמונים, הוא הבטיח לצאת מהחיים הפוליטיים והתפטר מהכנסת. אבל זה רק על הנייר. המציאות היא שדרעי עושה צחוק מההתפטרות. או כפי שצוטט אומר למקורביו על פי הדיווחים: שבכירי מערכת המשפט לא יאיימו עליי. אחרי שש שנים סיימתי להיות עבד שלהם, ואין כוח בעולם שימנע ממני להיות יו"ר ש"ס או שר עם מה שנשאר בכתב האישום. לפי פרסומים של מיכאל שמש בכאן 11, דרעי דרש גישה חופשית למליאת הכנסת, שהיא למעשה רצפת הייצור של החקיקה. כדי לעשות זאת, בסיעת ש"ס מינו את דרעי לעובד סיעה. דרעי אפילו דרש לשכה, אבל משסורב הוא דרש מח"כ אחר מסיעתו שיפנה את לשכתו. הלשכה אמורה לשמש את חבר הכנסת לעבודתו השוטפת, לקיים בה פגישות וגם לתפוס איזו מקלחת באמצע הלילה כשיש פיליבסטרים ארוכים. כלומר, בפועל מעורבותו של דרעי בחיים הציבוריים היא כפי שהייתה קודם, ואולי אפילו נוחה יותר. הוא גם אמר זאת בקולו: "אני לא הולך לשום מקום, ניצב על משמרתי כיו"ר תנועת ש"ס וממשיך לנהל את ענייני הציבור מכל מקום – מהכנסת, ממשרדי התנועה, בשטח ובכל מקום". נראה לי שבכל זאת השופט של דרעי מרגיש כעת מעט מרומה pic.twitter.com/m2WYDT9vxu דרעי לא נאחז פה בזכות לעשייה פרלמנטרית למען הציבור. מאז חזר לכנסת, הוא כמעט לא עשה דבר כח"כ. בדומה לרוב ראשי המפלגות האחרות, דרעי לא באמת השתמש בכלים הפרלמנטריים שעומדים לרשותו. הוא לא נכח בישיבות הוועדות, לא הגיש שאילתות, לא יזם חקיקה או הצעות לסדר היום. זה לא חריג בקרב ראשי מפלגות שבוחרים שלא לעשות כלום בכנסת, וזה אולי נושא לכתבה אחרת. אבל זו המציאות במקרה של דרעי. המשמעות היא שלמעשה – דבר מבחינתו של דרעי לא השתנה.  למעשה, במקום להיענש דרעי זכה בפרס. אין לו שום מחויבות רשמית בכנסת, הוא לא צריך להשתתף בהצבעות במליאה ויכול להמשיך לעשות בדיוק את מה שעשה קודם. וגם לשכר לא היינו דואגים: מפלגת ש"ס זוכה לקבל מדי חודש כ-840 אלף שקלים, כסף ציבורי במסגרת מימון מפלגות. ולכן לא נופתע אם דרעי יזכה בהמשך לשכר מפנק מהמפלגה. מריחת ההליך בעניינו של דרעי החלה במרץ 2016, אז פורסם דבר תחילת החקירה הפלילית נגדו. כשהמשטרה סיימה את עבודתה באוגוסט 2018 היא המליצה על הגשת כתב אישום. תשעה ירחים נוספים עברו עד שהפרקליטות הביאה את ההכרעה לפתחו של היועמ"ש, עם המלצתה להעמידו לדין בגין מרמה, הפרת אמונים ושיבוש הליכי משפט.  בהמשך התרככו העבירות החמורות לעבירות מס שעליהן קיים מנדלבליט שימוע לדרעי בחודש פברואר השנה. רק בחודש דצמבר 2021, הוא הודיע לדרעי על כוונתו להגיע עמו לעסקת טיעון, שבמסגרתה הוא ישלם קנס ולא ירצה עונש מאסר. כך גם לא תעלה שאלת הקלון בהתמודדותו לכנסת הבאה. עם זאת, אם יבקש דרעי להתמנות לשר, תעלה הסוגיה שוב בעקבות הלכת דרעי שקובעת שמי שהוגש נגדו כתב אישום לא יכול לכהן כשר.   פחות מיממה לאחר שאריה דרעי מתחייב בבית המשפט כי יפרוש מהחיים הציבוריים, הוא מגלה את פניו האמיתיים. הבושה היא של כולנו.שלחנו מכתב לפרקליט המדינה, בבקשה לבחון מחדש את התנאים בהסדר הטיעון ולערער על עונשו של אריה דרעי, תוך בקשה להטיל עליו קלון! >> pic.twitter.com/PcPK1B7luS השבוע נפסק סופית בבית המשפט שדרעי, בכפוף לכך שיתרחק מהחיים הפוליטיים, יקבל מאסר על תנאי וקנס של 180 אלף שקלים. 180 אלף שקל זה קנס חסר משמעות לאדם שהונו והון משפחתו מוערך בעשרות מיליוני שקלים ומחזיק באימפריית נדל"ן. ובכל מקרה, נראה שדרעי לא מתכוון לכבד את חלקו בעסקה. 